སེམས་ཙམ་པའི་གྲུབ་མཐའ་བྱུང་ཚུལ་ནི།ལུགས་འདིའི་ཤིང་རྟའི་སྲོལ་འཕགས་པ་ཐོགས་མེད་ཀྱིས་ཕྱེ་བ་ཡིན་ཞིང་།སློབ་དཔོན་འདི་ནི་འཇམ་དཔལ་རྩ་རྒྱུད་ལས།ང་ནི་མྱ་ངན་འདས་འོག་ཏུ།།ལོ་ནི་དགུ་བརྒྱ་ལོན་པ་ན།།ཐོགས་མེད་ཅེས་བྱའི་དགེ་སློང་ནི།།བསྟན་བཅོས་དེ་ནི་དོན་ལ་མཁས།།མདོ་སྡེ་ངེས་དོན་དྲང་བའི་དོན།།རྣམ་པ་མང་པོ་རབ་ཏུ་འབྱེད།།ཅེས་དང་།བསྟན་པ་ཡུན་རིང་གནས་བྱའི་ཕྱིར།།མདོ་ཡི་དེ་ཉིད་དོན་སྡུད་བྱེད།།ལོ་ནི་བརྒྱ་དང་ལྔ་བཅུར་འཚོ།།ཞེས་སོགས་ཀྱིས་གསལ་བར་ལུང་བསྟན་པ་དེ།སྟོན་པ་འདས་ནས་ལོ་དགུ་བརྒྱ་ན་བྱོན་པ་དང་།དྲུག་བརྒྱའི་དུས་བྱོན་པའི་འདོད་པ་མི་འདྲ་བ་ཡོད་ཅིང་།གང་ལྟར་ཡང་རྒྱ་གར་དུ་ཆོས་མངོན་པ་ལ་དགྲ་ལན་གསུམ་བྱུང་ནས་བསྟན་པ་ནུབ་པ།བྲམ་ཟེ་མོ་གསལ་བའི་ཚུལ་ཁྲིམས་ཞེས་བྱ་བས་མ་བཟོད་པར།ལུས་ལ་བུ་སྐྱེད་ལ་བསྟན་པ་དར་བར་བྱེད་དུ་གཞུག་གོ་སྙམ་སྟེ་རྒྱལ་རིགས་དང་འདུས་པ་ལས་ཐོགས་མེད་དང་།བྲམ་ཟེ་དང་འདུས་པ་ལས་དབྱིག་གཉེན་བྱུང་།བུ་གཉིས་ལ་བློ་རྣོ་བའི་ཆོ་ག་བྱས་ཏེ་ཆེར་སྐྱེས་པའི་ཚེ།བུ་གཉིས་ཀྱིས་ཕའི་ལས་གང་ཡིན་དྲིས་པར།མ་ན་རེ།ཁྱེད་དེའི་ཕྱིར་སྐྱེད་པ་མིན་གྱི་བསྟན་པ་དར་བའི་ཆེད་དུ་ཡིན་པས་བློ་སྦྱོང་གྱིས་ལ་བསྟན་པ་དར་བར་གྱིས་ཤིག་ཅེས་སྨྲས་པས།གཅུང་དབྱིག་གཉེན་ཁ་ཆེ་འདུས་བཟང་གི་དྲུང་དུ་བྱོན།གཅེན་གྱིས་བྱམས་པ་བསྒྲུབས་ནས་བསྟན་པ་དར་བར་བའོ་སྙམ་སྟེ།རི་བྱ་རྐང་གི་ཕུག་ཏུ་བྱོན་ནས་ལོ་གསུམ་དུ་བསྒྲུབས་པས་མཚན་མ་ཅུང་ཟད་ཀྱང་མ་མཐོང་བས་སྐྱོ་སྟེ་ཕྱིར་ཐོན་པ་ན།རྒན་པོ་ཤིང་བལ་གྱི་འདབ་མས་ལྕགས་ཀྱི་སྡོང་པོ་ལ་ཁབ་བྱེད་པར་མཐོང་ནས་དྲིས་པར།སྙིང་སྟོབས་ལྡན་པའི་སྐྱེས་བུ་ཡིས།།བསྒྲུབས་ན་མི་འགྲུབ་གང་ཡང་མེད།།དཀའ་ཡང་བརྣག་པ་མ་དོར་ན།།རི་བོ་རྣམས་ཀྱང་ཐལ་བར་རློག།ཅེས་ཟེར་བས་རྐྱེན་བྱས་ཏེ་ཕྱིར་ལོག་ནས།ཡང་ལོ་གསུམ་བསྒྲུབས་ནས་ཐོན་པ་ན་ཆུ་ཐིགས་ཀྱིས་བྲག་ཟད་པ་མཐོང་ནས་བརྩོན་པའི་ལོ་སྐྱེས་ཏེ་ཕྱིར་ལོགཡང་ལོ་གསུམ་བསྒྲུབས་ཏེ་ཐོན་པ་ན་བྱ་སྒྲོག་བྲག་ཟད་པ་མཐོང་ནས་སྔར་ལྟར་ཕྱིར་ལོགཡང་ལོ་གསུམ་བསྒྲུབས་པས་མཚན་མ་བྱུང་བར་སྐྱོ་སྟེ་ཐོན་ནས་ཕྱིན་པ་ན་ཁྱི་མོ་རོ་སྨད་འབུས་གཞིགས་པ།རོ་སྟོད་ཟུག་ཅིང་ཟ་བ་ཞིག་མཐོང་ནས་སྙིང་རྗེ་ལྷག་པར་སྐྱེས་ཏེ།རང་གི་ལུས་ལས་ཤ་བ་བཅད་དེ་འབུ་བསལ་སྙམ་ནས་གསེར་གྱི་སྤུ་གྲི་གཡར་ཏེ་རང་གི་ལུས་ལས་ཤ་བཅད་དེ་ལག་པས་བླངས་ན་ཤི་ཡིས་དོགས་ཏེ་སྤྱན་ཟུམ་ནས་ལྗགས་ཀྱིས་བླང་སྙམ་པ་དང་ཁྱི་མེད་པར་རྗེ་བཙུན་འོད་དང་བཅས་པ་མཐོང་ནས།བདག་གིས་དེ་ཙམ་བསྒྲུབས་ཀྱང་རྟགས་ཙམ་ཡང་མ་བྱུང་བ་རྗེ་བཙུན་ཐུགས་རྗེ་རེ་ཆུང་ཞེས་འཁངས་པས།རྗེ་བཙུན་གྱིས་ང་དང་པོ་ནས་ཡོད་དེ་ཁྱོད་རང་གི་སྒྲུབ་པས་མ་མཐོང་ལ།ད་ལྟ་སྙིང་རྗེ་ཆེན་པོ་སྐྱེས་པས་སྒྲིབ་པ་དག་ནས་མཐོང་བ་ཡིན།ཞེས་གསུངས།དེ་ནས་ཐེག་ཆེན་དར་བར་ཞུ་འཚལ་ཞེས་ཞུས་པས།ངའི་ཆོས་གོས་ལ་འཇུས་ཤིག་གསུངས་ནས་དགའ་ལྡན་དུ་བྱོན་ཏེ་ལྷའི་གྲོ་སྐད་ཅིག་གམ་མི་ལོ་ལྔ་བཅུ་རྩ་གསུམ་བཞུགས་པར་གྲགས།དེར་བྱམས་པ་ལས་ཡུམ་གྱི་མདོ་དང་།བྱམས་ཆོས་སྡེ་ལྔ་སོགས་གསན་ནས་སླར་མི་ཡུལ་དུ་བྱོན།ས་སྡེ་ལྔ་དང་སྡོམ་རྣམ་གཉིས་སོགས་མཛད་ནས་སེམས་ཙམ་པའི་ཤིང་རྟའི་སྲོལ་ཕྱེ།སའི་སྟོད་འགྲེལ་ལས།སློབ་དཔོན་འདིས་ཆོས་རྒྱུན་གྱི་ཏིང་ངེ་འཛིན་བརྙེས་པར་བཤད།ཚིག་གསལ་དུ།སློབ་དཔོན་ཐོགས་མེད་ས་གསུམ་པ་འོད་བྱེད་པ་བརྙེས་ཀྱང་དབྱིག་གཉེན་འདུལ་བའི་དོན་དུ་སེམས་ཙམ་དུ་བསྟན་པར་གསུངས།བཙུན་པ་ངོ་བོ་ཉིད་མེད་པས་ཆོས་མཆོག་ལ་གནས་པར་བཤད།དགུང་ལོ་བརྒྱར་ཟེར་ཡང་བརྒྱ་དང་ལྔ་བཅུ་བཞུགས་པར་ངེས་སོ།།